  Виталий Пронин Алигес Москваын ортчиз Гурт хозяйствоя министерстволэн коллегиезлэн паськытатэм кенешез. Отын кылем арын гурт удыслэн азинскемезлы йылпумъянъёс лэсьтӥзы.Гурт хозяйствоя министр Елена Скрынник 2008-тӥ-2011-тӥ аръёслы йылпумъян лэсьтӥз. Кун программаосты улонэ пыӵатон вылысь агропромышленность удыслы висъяськиз 307 миллиард коньдон. Озьы сиён-юон дасян йылӥз 9,8 процентлы, ужазинлык ӝутскиз 15,6 процентлы, 25 процентлы будӥз сӥль поттон. Берло аръёсы сямен уг сины ни йӧл поттон - араз 32 миллион тонна люкаське.Кенеше пыриськиз Удмурт Правительстволэн Тӧроезлэн воштӥсез Александр Коробейников но. Люкаськемъёсты со лыдпусъёсын тодматӥз. Гырон-кизён музъемъёсыныз республикамы Россиын 40-тӥ интыын сылэ. Озьы ке но шаермы быгатэ ӟеч тыршыны: йӧл поттонъя Удмуртия 13-тӥ интыын, скал уллёя - 18-тӥын, парсь йыръя - 19-тӥын. Гурт предприятиосмы берло 5 арзэ Россиын 2-тӥ интыын мыно котькуд адямилы ар ӵоже шорлыдын йӧл люкамзыя. Кунъя та лыдпус 222 килограмм ке, асьмелэн - 336 килограмм. Огъя йӧл поттонъя Удмуртия 10 устоосыз улосъёс пӧлын. 2014-тӥ арлы шаермы 710 сюрс тонна йӧл кыскыны чакла. Та лыдпус вормымон.Иван Аркашев. Теги: АлександрКоробейников  